CELEX: 32011Y0511(01)
Language: fi
Date: 2011-03-25 00:00:00
Title: Euroopan järjestelmäriskikomitean päätös, annettu 25 päivänä maaliskuuta 2011 , Euroopan järjestelmäriskikomitean menettelytapaohjeiden hyväksymisestä (EJRK/2011/3)

11.5.2011   
            
            
               FI
            
            
               Euroopan unionin virallinen lehti
            
            
               C 140/18
            
         EUROOPAN JÄRJESTELMÄRISKIKOMITEAN PÄÄTÖS,
   annettu 25 päivänä maaliskuuta 2011,
   Euroopan järjestelmäriskikomitean menettelytapaohjeiden hyväksymisestä
   (EJRK/2011/3)
   2011/C 140/10
   EUROOPAN JÄRJESTELMÄRISKIKOMITEAN HALLINTONEUVOSTO, joka
   ottaa huomioon finanssijärjestelmän makrotason vakauden valvonnasta Euroopan unionissa ja Euroopan järjestelmäriskikomitean perustamisesta 24 päivänä marraskuuta 2010 annetun Euroopan parlamentin ja neuvoston asetuksen (EU) N:o 1092/2010 (1) ja erityisesti sen 5 artiklan 8 kohdan sekä 7 ja 8 artiklan,
   ottaa huomioon Euroopan järjestelmäriskikomitean työjärjestyksestä 20 päivänä tammikuuta 2011 annetun päätöksen EJRK/2011/1 (2) ja erityisesti sen 26 artiklan,
   ON HYVÄKSYNYT TÄMÄN PÄÄTÖKSEN:
   Ainoa artikla
   Euroopan järjestelmäriskikomitean menettelytapaohjeet
   1.   Hyväksytään tämän päätöksen liitteenä olevat Euroopan järjestelmäriskikomitean menettelytapaohjeet; menettelytapaohjeet ovat päätöksen erottamaton osa.
   2.   Tämä päätös tulee voimaan päivänä, jona se hyväksytään.
   3.   Tämä lausunto julkaistaan Euroopan unionin virallisessa lehdessä ja EJRK:n verkkosivuilla.
   
      Tehty Frankfurt am Mainissa 25 päivänä maaliskuuta 2011.
      
         
            EJRK:n puheenjohtaja
         
         Jean-Claude TRICHET
      
   
   
      (1)  EUVL L 331, 15.12.2010, s. 1.
   
      (2)  EUVL C 58, 24.2.2011, s. 4.
   
      LIITE
      
         Euroopan järjestelmäriskikomitean menettelytapaohjeet
      
      
                  1.
               
               
                  Euroopan järjestelmäriskikomitean (EJRK) hallintoneuvoston, ohjauskomitean, neuvoa-antavan teknisen komitean ja neuvoa-antavan tieteellisen komitean (jäljempänä yhdessä ’neuvoa-antavat komiteat’) jäsenten on noudatettava korkeimpia eettisiä periaatteita niissä instituutioissa sovellettavien sääntöjen mukaisesti, joista ne tulevat. Heidän edellytetään ottavan huomioon toimensa julkisuus sekä käyttäytyvän tavalla, joka ylläpitää ja edistää yleisön luottamusta EJRK:hon. Heidän odotetaan toimivan rehellisesti, riippumattomasti, puolueettomasti ja yksinomaan koko unionin edun mukaisesti, tahdikkaasti ja omaa etuaan tavoittelematta sekä välttävän eturistiriitoihin johtavia tilanteita. Eturistiriitoja syntyy, jos jäsen tavoittelee yksityisiä tai henkilökohtaisia etuja, jotka voivat vaikuttaa hänen tehtäviensä puolueettomaan ja objektiiviseen hoitamiseen tai joilla näyttää olevan tämänkaltainen vaikutus. Jäsenten yksityisillä tai henkilökohtaisilla eduilla tarkoitetaan kaikkea mahdollista hyötyä jäsenelle itselleen, hänen perheelleen, muille sukulaisilleen tai hänen ystävä- ja tuttavapiirilleen.
               
            
                  2.
               
               
                  Neuvoa-antavan tieteellisen komitean jäsenten on lisäksi noudatettava palvelukseen ottamisesta laaditussa asiakirjassa ja Euroopan keskuspankin kanssa tehdyssä sopimuksessa olevia mahdollisia lisämenettelytapaohjeita.
               
            
                  3.
               
               
                  Pitäessään julkisia puheita ja antaessaan julkisia lausuntoja sekä suhteissa tiedotusvälineisiin EJRK:hen liittyvissä asioissa hallintoneuvoston, ohjauskomitean sekä neuvoa-antavien komiteoiden jäsenen on a) tuotava selvästi ilmi, esiintyykö hän omissa nimissään vai EJRK:n edustajana; jälkimmäisessä tapauksessa hänen on etukäteen keskusteltava EJRK:n puheenjohtajan tai jommankumman varapuheenjohtajan kanssa, b) pyrittävä kunnioittamaan puheenjohtajan edustuksellista asemaa, d) noudatettava salassapitosäännöksiä, ja d) otettava huomioon asemansa ja velvollisuutensa EJRK:ssa.
               
            
                  4.
               
               
                  Hallintoneuvoston, ohjauskomitean ja neuvoa-antavien komiteoiden jäsenet voivat omissa nimissään opettaa ja harjoittaa akateemista toimintaa sekä toimintaa, jolla ei tavoitella voittoa. Tieteellisessä ja akateemisessa toiminnassa jäsenen on tuotava selvästi ilmi, että hän osallistuu toimintaan omissa nimissään ja että hän ei tässä toiminnassa edusta EJRK:n kantaa.
               
            
                  5.
               
               
                  Salassapitovelvollisuus velvoittaa pitämään salassa EJRK:n toimintaa ja päätöksiä koskevat tiedot, jollei tietoja ole annettu laillisesti yleisön tietoon.
               
            
                  6.
               
               
                  Hallintoneuvoston, ohjauskomitean ja neuvoa-antavan komiteoiden jäsen ei saa käyttää ei-julkisia tietoja omien yksityisten etujensa tai muiden henkilöiden yksityisten etujen edistämiseksi. Tämä kielto tarkoittaa erityisesti sitä, että jäsen ei saa suoraan tai välillisesti kolmansien osapuolten välityksellä käyttää tällaista tietoa yksityisessä taloudellisessa toimessa siitä riippumatta, toteutetaanko rahoitustoimi hänen lukuunsa vai kolmannen osapuolen lukuun.
               
            
                  7.
               
               
                  Riippumattomuuden periaatteesta seuraa, että jäsenet eivät saa anoa, vastaanottaa tai hyväksyä mitään rahallisia tai muita etuja, korvauksia, palkkioita tai lahjoja, jotka eivät ole määrältään tavanomaisia ja jotka jollakin tavoin liittyvät tehtävään tai toimintaan EJRK:ssa.
               
            
                  8.
               
               
                  Hallintoneuvoston, ohjauskomitean ja neuvoa-antavien komiteoiden jäseniin sovelletaan 5-7 kohtaa myös sen jälkeen, kun tehtävä EJRK:ssa on päättynyt.
               
            
                  9.
               
               
                  Näitä menettelytapaohjeita sovelletaan myös hallintoneuvoston varajäseniin, sijaisiin ja hallintoneuvoston kokouksiin jäsenen ohella osallistuviin henkilöihin sekä ohjauskomitean ja neuvoa-antavan teknisen komitean varajäseniin.